VENDIM
Nr. 221, datë 9.4.2024

PËR MIRATIMIN E GARANCISË SHTETËRORE TË HUAS ME BANKAT
[bookmark: _GoBack]TREGTARE PËR GARANTIMIN E HUAMARRJES SË SUBJEKTEVE TË INDUSTRISË PËRPUNUESE, KATEGORIA NACE 2, PËR INVESTIME NË TEKNOLOGJI DHE NË INOVACION, PËR BLERJE TË LËNDËS SË PARË, SI DHE PËR PËRCAKTIMIN E KUSHTEVE E TË KRITEREVE TË MARRËVESHJES SË GARANCISË DHE MARRËVESHJES SË MIRËKUPTIMIT

Në mbështetje të nenit 100 të Kushtetutës, të neneve 3 e 38, të ligjit nr. 9665, datë 18.12.2006, “Për huamarrjen shtetërore, borxhin shtetëror dhe garancitë shtetërore të huas në Republikën e Shqipërisë”, të ndryshuar, të nenit 57, të ligjit nr. 9936, datë 26.6.2008, “Për menaxhimin e sistemit buxhetor në Republikën e Shqipërisë”, të ndryshuar, të ligjit nr. 97/2023, “Për buxhetin e vitit 2024”, të ndryshuar, dhe të ligjit nr. 55/2023, “Për menaxhimin e garancive dhe kredive shtetërore të pakthyera”, me propozimin e ministrit të Financave dhe të ministrit të Ekonomisë, Kulturës dhe Inovacionit, Këshilli i Ministrave

VENDOSI:

1. Miratimin e linjës së garancisë shtetërore, në vlerën 4 000 000 000 (katër miliardë) lekë, në favor të bankave tregtare, që ushtrojnë aktivitetin e tyre në territorin e Republikës së Shqipërisë, të cilat do të jenë pjesë e skemës së garancisë, që do të mundësojë huadhënien ndaj subjekteve të industrisë përpunuese, kategoria NACE 2, për investime në teknologji dhe në inovacion, si dhe për blerje të lëndës së parë.
2. Linja e garancisë shtetërore do të lëshohet në favor të bankave tregtare, si më poshtë vijon:
- Banka “Raiffeisen” sh.a.
- Banka e Bashkuar e Shqipërisë sh.a.
- Banka Kombëtare Tregtare sh.a.
- Banka “Tirana” sh.a.
- Banka “Intesa Sanpaolo Albania” sh.a.
- Banka “Procredit” sh.a.;
- Banka Amerikane e Investimeve sh.a.
- Banka e Parë e Investimeve “Albania” sh.a.
- Banka “Credins” sh.a.;
- Banka “OTP Albania” sh.a.
- Banka “Union” sh.a.
Ministri i Financave mundëson përcaktimin e shumave të garancisë shtetërore, që lëshohet në favor të secilës bankë tregtare, nëpërmjet marrëveshjeve të veçanta të garancisë, që do të lidhen me secilën prej bankave.
3. Marrëveshjet e garancisë janë sipas kushteve dhe kritereve të marrëveshjes tip, që i bashkëlidhet këtij vendimi.
4. Ministri i Financave mundëson, nëse rezulton e nevojshme, rialokimin e shumës së garancisë nga huadhënësi, që nuk e ka ezauruar shumën e garancisë në favor të tij te huadhënësi, që e ka ezauruar atë plotësisht, duke ndryshuar për këtë qëllim edhe marrëveshjet e lidhura/të nënshkruara të garancisë.
5. Autorizohet ministri i Financave për nënshkrimin e marrëveshjeve të garancisë me secilën nga bankat tregtare, të përcaktuara në pikën 2 të këtij vendimi.
6. Marrëveshja e mirëkuptimit, e cila nënshkruhet nga huamarrësi, përmban kushtet dhe kriteret sipas marrëveshjes tip të integruar si aneks në marrëveshjen tip, të përcaktuar në pikën 3 të këtij vendimi.
7. Ministria e Financave mund të kërkojë këshillim/asistencë nga Banka e Shqipërisë gjatë implementimit të marrëveshjeve të garancisë. Ky bashkëpunim mund të rregullohet edhe nëpërmjet një memorandumi bashkëpunimi.
8. Ngarkohet Agjencia për Menaxhimin e Garancive dhe Kredive të Pakthyera për ndjekjen dhe administrimin e kësaj skeme garancie, në përputhje me parashikimet e ligjit nr. 55/2023, “Për menaxhimin e garancive dhe kredive shtetërore të pakthyera”. 
9. Ngarkohen Ministria e Financave dhe Ministria e Ekonomisë, Kulturës dhe Inovacionit për ndjekjen e procedurave të nevojshme për zbatimin e këtij vendimi.
Ky vendim hyn në fuqi menjëherë.

ZËVENDËSKRYEMINISTËR
Belinda Balluku

MARRËVESHJE TIP

Deri në [ ] lekë

Datë
_____________

PREAMBULË

Qëllimi i skemës së garancisë është që të stimulojë huadhënien nga bankat tregtare që operojnë në Republikën e Shqipërisë, për t’u mundësuar subjekteve të industrisë përpunuese investimet në këtë sektor dhe disponimin e likuiditetit për blerje të lëndës së parë. Nëpërmjet kësaj mbështetje, ky sektor mund të lehtësohet për blerjen e makinerive, automatizimin e linjave të prodhimit, si dhe krijimin e kushteve strukturore për të realizuar ciklin e plotë (Made in Albania). 
Financimi parashikohet të mundësojë dy lloje nevojash: i. financim për investime si modernizim/automatizim makinerish, promovimi, certifikime ndërkombëtare (investime të patrupëzuara), ndryshim total-diversifikim; dhe ii. financim në formën e kredisë me këste për të blerë lëndën e parë.
Kjo marrëveshje garancie (“Marrëveshja e Garancisë”) e lidhur ndërmjet Këshillit të Ministrave të Republikës së Shqipërisë të përfaqësuar nga Ministria e Financave (“MF”) dhe Bankës _______sh.a. (“Huadhënësi”), bëhet për të përcaktuar kushtet e pjesëmarrjes së Huadhënësit në këtë skemë garancie të administruar nga Ministria e Financave, Ministria e Ekonomisë, Kulturës dhe Inovacionit dhe menaxhuar nga Agjencia e Menaxhimit të Garancive dhe Kredive të Pakthyera (AMGKP ).

Marrëveshja e Garancisë nuk përbën detyrim të drejtpërdrejtë për shtetin (në këtë Marrëveshje përfaqësuar nga MF-ja), por përfaqëson një detyrim të mundshëm të tij. Ky detyrim kthehet në detyrim të drejtpërdrejtë në rastin kur përfituesi i drejtpërdrejtë i huas (“Huamarrësi”) nuk ka arritur të paguajë, tërësisht apo pjesërisht, huan e garantuar (“Huaja”), në përputhje me kushtet dhe afatet e përcaktuara në marrëveshjen e huas (“Marrëveshja e Huas”) dhe janë plotësuar kushtet e parashikuara shprehimisht në këtë Marrëveshje.
Për sa më sipër, si edhe për të mundësuar realizimin e qëllimit të kësaj Marrëveshjeje, palët bien dakord me kushtet, si më poshtë:

Neni 1
Baza ligjore

Kjo Marrëveshje Garancie është hartuar mbështetur në: 
- Nenet 34–43 të ligjit nr. 9665, datë 18.12.2006, “Për huamarrjen shtetërore, borxhin shtetëror dhe garancitë shtetërore të huas në Republikën e Shqipërisë”, të ndryshuar; 
- Nenin 57 të ligjit nr. 9936, datë 26.6.2008, “Për menaxhimin e sistemit buxhetor në Republikën e Shqipërisë”, të ndryshuar; 
- Ligjin nr. 7850, datë 29.7.1994, “Për Kodin Civil të Republikës së Shqipërisë”, të ndryshuar; 
- Ligjin nr. 55/2023, datë 29.12.2023, “Për menaxhimin e garancive dhe kredive shtetërore të pakthyera”;
- Ligjin nr. 97/2023, “Për buxhetin e vitit 2024”;
- Nenin 5 të aktit normativ të Këshillit të Ministrave nr. 1, datë 21.2.2024, “Për disa ndryshime në ligjin nr. 97/2023, “Për buxhetin e vitit 2024”;
- Vendimin e Këshillit të Ministrave nr. _____, datë ______, “Për miratimin e garancisë shtetërore të huas me bankat tregtare për garantimin e huamarrjes së subjekteve të industrisë përpunuese, kategoria NACE 2, për investime në teknologji dhe inovacion, si dhe për blerje të lëndës së parë, si edhe për përcaktimin e kushteve e të kritereve të Marrëveshjes së Garancisë dhe Marrëveshjes së Mirëkuptimit”.

Neni 2
Garancia

1. MF-ja merr përsipër të garantojë Huadhënësin deri në vlerën [ ] ( ) lekë (“Vlera e Garancisë”), sipas kushteve dhe kufizimeve të përcaktuara shprehimisht në këtë Marrëveshje. Vlera e Garancisë përfaqëson shumën maksimale të pagesave që do të kryhen nga MF-ja për të shlyer detyrimet e papaguara ndaj Huadhënësit që burojnë nga Huat që do t’i nënshtrohen kësaj skeme garancie.
2. MF-ja merr përsipër të garantojë deri në Vlerën e Garancisë së cituar në pikën 1 të këtij neni, 70% të kryegjësë të çdo Huaje që Huadhënësi do t’u livrojë Huamarrësve, sipas kushteve që pasojnë në këtë Marrëveshje. 
3. “Vlera e Garantuar e Huas” do të jetë shuma maksimale e garantuar nëpërmjet kësaj Marrëveshjeje, përkatësisht për secilën nga Huat e livruara nga Huadhënësi, në zbatim të kushteve të kësaj Marrëveshjeje dhe e cila do të jetë e barabartë me prodhimin e kryegjësë të Huas me përqindjen e kryegjësë të garantuar nga MF-ja, sipas pikës 2 të këtij neni. 
4. Në asnjë rast, MF-ja nuk merr përsipër garantimin e interesave, kamatëvonesave, penaliteteve apo çdo lloj detyrimi tjetër monetar, që mund të burojë nga Huat që Huadhënësi do t’i livrojë Huamarrësve.
5. Shuma maksimale e akumuluar e Vlerës së Garantuar të Huas që buron nga disbursimet e Huave dhe e përllogaritur sipas pikës 3 të këtij neni, nuk duhet të tejkalojë Vlerën e Garancisë të cituar në pikën 1 të këtij neni. Çdo disbursim i ri i ndonjë Huaje që tejkalon vlerën e sipërcituar nuk garantohet nga kjo Marrëveshje, me përjashtim të rastit kur shuma totale e Vlerës së Garantuar të Huas, së bashku me Vlerën e Garantuar të Huas që buron nga disbursimi i ri nuk tejkalon Vlerën e Garancisë.
6. Në rastin kur Huadhënësi e ka ezauruar të gjithë Vlerën e Garancisë në dispozicion të tij, sipas përcaktimit në pikën 1 të këtij neni, Huadhënësi duhet të njoftojë me shkrim MF-në dhe AMGKP-në brenda një afati prej 5 (pesë) ditëve pune.
7. Ministri i Financave ka të drejtë që, nëse është e nevojshme, të bëjë rialokim të shumës së garancisë nga huadhënësi që nuk e ka ezuaruar shumën e garancisë në favor të tij te huadhënësi që e ka ezauruar atë plotësisht. 

Neni 3
Kriteret e kualifikimit të Huamarrësve dhe kriteret për përfitimin e Huas

1. Huadhënësi do të japë Hua të garantuar sipas kësaj Marrëveshjeje, vetëm Huamarrësve, të cilët plotësojnë kriteret, si më poshtë:
a) Huamarrësi duhet të jetë subjekt, i cili zhvillon aktivitetin e tij në fushat të cilat zhvillohen bazuar në klasifikimin NACE 2 sipas përcaktimit në aneksin 2 të kësaj Marrëveshjeje.
b) Huamarrësi duhet të jetë subjekt i regjistruar në Qendrën Kombëtare të Biznesit, në përputhje me ligjin nr. 9901, datë 14.4.2008, “Për tregtarët dhe shoqëritë tregtare”, të ndryshuar dhe ligjin nr. 9723, datë 3.5.2007, “Për regjistrimin e biznesit”, dhe struktura e kapitalit të zotërohet 100% nga subjekte jopublike.
c) Huamarrësi nuk duhet të ketë detyrime tatimore të papaguara në momentin e aplikimit.
d) Huamarrësi nuk duhet të ketë kredi me probleme, me vonesa prej më shumë se 60 ditë, në historik dhe në momentin aktual në Regjistër Kredie. 
e) Huamarrësi nuk duhet të ketë detyrime në historik dhe në momentin aktual ndaj Ministrisë së Financave që rrjedhin nga skema të mëparshme të garancive shtetërore miratuar me:
1) VKM-në nr. 277, datë 6.4.2020, “Për miratimin e garancisë shtetërore të huas me bankat e nivelit të dytë për pagat e tregtarëve ose shoqërive tregtare, aktiviteti i të cilave është prekur nga vendimet e Këshillit të Ministrave, në kuadër të menaxhimit të situatës së krijuar nga COVID-19, si edhe për përcaktimin e kushteve e të kritereve të Marrëveshjes së Mirëkuptimit
2) VKM-në nr. 387, datë 13.5.2020, “Për miratimin e garancisë shtetërore të huas me bankat tregtare për garantimin e huamarrjes së tregtarëve ose shoqërive tregtare për të mundësuar financimin e nevojshëm për rimëkëmbjen e aktivitetit tregtar të ndikuar nga situata e krijuar nga COVID-19, si edhe për përcaktimin e kushteve e të kritereve të Marrëveshjes së Garancisë dhe Marrëveshjes së Mirëkuptimit
3) VKM-në nr. 349, date 26.5.2022, “Për miratimin e garancisë shtetërore të huas me bankat tregtare për garantimin e huamarrjes së subjekteve që tregtojnë me shumicë produkte ushqimore bazë për të mundësuar financimin e nevojshëm për mbajtjen e rezervave, me qëllim përballimin e situatës së veçantë të krijuar në treg, si edhe për përcaktimin e kushteve dhe kritereve të Marrëveshjes së Garancisë dhe Marrëveshjes së Mirëkuptimit”.
Huamarrësi dorëzon formularin e vetëdeklarimit për këtë qëllim pranë Huadhënësit.
2. Qëllimi i përdorimit të fondeve të Huas është për t’i mundësuar Huamarrësit fondet e nevojshme për investime në teknologji dhe në inovacion, si dhe për blerje të lëndës së parë. Huadhënësi duhet të mundësojë që për çdo kredi që do të jepet sipas kësaj Marrëveshjeje Garancie, pjesa e kredisë për blerje të lëndës së parë nuk do të tejkalojë 30% të vlerës së kredisë.
Në asnjë rast fondet e Huas nuk do të financojnë veprimtari të jashtëligjshme, apo të rifinancojnë hua të tjera. 
3. Huamarrësi duhet të nënshkruajë Marrëveshjen e Mirëkuptimit, sipas formës dhe përmbajtjes të përcaktuar në aneksin 1, pjesë përbërëse e kësaj Marrëveshjeje. Marrëveshja e Mirëkuptimit duhet të jetë, gjithashtu, pjesë e kontratës së kredisë si aneks i saj, në momentin e nënshkrimit të Kontratës.
4. Huamarrësi duhet të nënshkruajë formularin e vetëdeklarimit që do t’i vendoset në dispozicion nga Huadhënësi, nëpërmjet të cilit deklaron se Fondet e Huas do të përdoren vetëm për qëllimet e përcaktuara në pikën 2 të këtij neni. Gjithashtu, në formularin e vetëdeklarimit, Huamarrësi duhet të deklarojë kreditë e aprovuara dhe ato në proces aplikimi/aprovimi në emër të Huamarrësit, të aprovuara, apo në proces aprovimi brenda kësaj skeme garancie nga institucionet e tjera huadhënëse. 
5. Huamarrësi duhet të dorëzojë kërkesën e aplikimit për Hua pranë Huadhënësit jo më vonë se 31 tetor 2024. Kontratat e huas duhet të nënshkruhen jo më vonë se 31.12.2024.
6. Huamarrësi duhet të përmbushë kriteret financiare dhe ligjore të përcaktuara në aktet rregullative të bankës përkatëse në të cilën aplikohet për kredi.
7. MF-ja gëzon të drejtën që në çdo moment të rishikojë, shtojë ose heqë çdonjërin prej kritereve të cituara në pikat e mësipërme të këtij neni, në dakordësi me Huadhënësin, ku ndryshimi do të bëhet efektiv pas nënshkrimit të dokumentit ndryshues ndërmjet MF-së dhe Huadhënësit. MF-ja gëzon të drejtën që në çdo moment të zgjatë afatin e parashikuar në pikën 5 të këtij neni, duke vendosur në dijeni paraprakisht Huadhënësin. Ky ndryshim do të bëhet efektiv 10 ditë pune pas marrjes së njoftimit me shkrim të MF-së nga Huadhënësi. Asnjë ndryshim i bërë në përputhje me këtë pikë nuk do të ndikojë mbi Huamarrësit, Huaja e të cilëve është aprovuar përpara datës së bërjes efektive të këtij ndryshimi.
8. Me përjashtim të rasteve të veçanta, ashtu si përcaktohet në pikën 7 të këtij neni, Huadhënësi në asnjë rast nuk do të aprovojë kërkesat për Hua të Huamarrësve, të cilët nuk plotësojnë kushtet e përcaktuara në pikat 1–5 të këtij neni.

Neni 4
Detyrimet e Huadhënësit

1. Huadhënësi angazhohet të përdorë formularë aplikimi që mundësojnë sigurimin e plotë të të gjithë informacionit të cituar në nenin 3 të kësaj Marrëveshjeje, në përputhje me praktikat e tij bankare për këto produkte.
2. Huadhënësi mban përgjegjësi për plotësimin e dokumenteve të aplikimit për Hua dhe është i detyruar të mbajë kopje të këtyre dokumenteve në arkivat e veta.
3. Huadhënësi do t’i trajtojë Huat që do të jenë pjesë e kësaj Marrëveshjeje me profesionalizëm dhe në përputhje me kriteret dhe procedurat e brendshme që ai aplikon gjatë aktivitetit të tij të zakonshëm të kredidhënies për produkte bankare tregtare të ngjashme, si edhe në përputhje me përmbajtjen e nenit 3 të kësaj Marrëveshjeje.
4. Huadhënësi do të bëjë vlerësimin e rrezikut kredit të Huamarrësve, në përputhje me standardet dhe legjislacionin bankar.
5. Huadhënësi duhet të regjistrojë Huan menjëherë pas livrimit në regjistrin e kredive me një emërtim të veçantë në një fushë të posaçme që do të përcaktohet me këtë qëllim. Ky emërtim do të konvertohet në një kod specifik, i cili do të përdoret për të identifikuar këto kredi në linjë me rastet e ngjashme.
6. Gjithashtu, Huadhënësi, në përputhje me nenin 3, pika 4, duhet t’i vendosë në dispozicion Huamarrësit formularin e vetëdeklarimit, sipas formës dhe përmbajtjes që Huadhënësi e gjykon të arsyeshme.
7. Huadhënësi nuk duhet të favorizojë asnjë Huamarrës mbi bazën e kritereve të tij preferenciale.
8. Huadhënësi duhet të japë në dispozicion të AMGKP-së kopje të të gjitha dosjeve, ekstrakteve, dokumenteve dhe të të dhënave të regjistruara për të gjitha Huat që i nënshtrohen kësaj Marrëveshjeje Garancie.
9. Huadhënësi duhet të shqyrtojë dokumentacionin e nevojshëm dhe të aprovojë Huan në përputhje me afatet dhe procedurat e brendshme, duke garantuar transferimin e fondeve në llogarinë e Huamarrësit dhe përdorimin e Huas për qëllimet e mbuluara nga Garancia Shtetërore.
10. Huadhënësi pranon të paguajë pranë Garantuesit tarifat, si më poshtë:
i. Tarifë fillestare (upfront fee) prej 0,25%, e cila përllogaritet mbi vlerën e garancisë së miratuar për bankën. Kjo tarifë është e pagueshme në një shumë të vetme brenda 60 ditëve pune nga nënshkrimi i kësaj marrëveshjeje garancie; 
ii. Tarifë mbi shumën e papërdorur të garancisë prej 0,25% mbi shumën e papërdorur nga Banka në datën 31.12.2024. Kjo tarifë është e pagueshme në një shumë të vetme brenda muajit shkurt 2025.
11. Huadhënësi duhet të sigurojë që të gjitha veprimet dhe vendimet e tij në lidhje me huadhënien dhe menaxhimin e Huave të jenë në përputhje me ligjet dhe rregulloret aktuale bankare dhe financiare të Republikës së Shqipërisë.

Neni 5
Termat dhe kushtet e Huas

1. Vlera e Huas e vendosur në dispozicion nga Huadhënësi për Huamarrësin mund të variojë në përputhje me kërkesën e paraqitur nga Huamarrësi, por në asnjë rast totali i kredive të dhëna për huamarrësin nga bankat, sipas kësaj Marrëveshjeje Garancie, nuk do të jetë më i lartë se 100,000,000 (njëqind milionë) lekë.
2. Afati i Huas duhet të jetë në diskrecion të Huamarrësit, por duke mos tejkaluar në asnjë rast afatin prej 7 (shtatë) vjetësh, në rastin e kredive për investim dhe duke mos tejkaluar në asnjë rast afatin prej 3 (tre) vjetësh në rastin e kredive për blerje të lëndës së parë.
3. Huaja të jetë në formën e një produkti të kredisë bankare që të përmbajë një skedul të qartë të shlyerjes së huas. 
4. Huadhënësi, bazuar në vlerësimet e riskut të kreditit për secilin Huamarrës gëzon të drejtën që të kërkojë ose jo kolateral shtesë nga Huamarrësi, por në asnjë rast masa e kërkuar e kolateralit, duke përfshirë edhe vlerën e garantuar të Huas, sipas kësaj Marrëveshjeje, nuk duhet të tejkalojë mbulimin e përllogaritur, sipas legjislacionit dhe rregullave të brendshme të Huadhënësit. 
5. Në rastet e parapagimit të Huas, Huadhënësi nuk duhet të aplikojë komision, penalitet apo çfarëdo lloj mase tjetër që lidhet me parapagimin e Huas.
6. Monedha e Huas duhet të jetë në monedhën vendëse (lek).
7. Huadhënësi duhet të ofrojë Huan me një normë interesi vjetore preferenciale, të barabartë me: i. normën mesatare të interesit të tri bonove të thesarit 12-mujore më të fundit të emetuara nga qeveria e Republikës së Shqipërisë (referenca/indeksi); plus ii. një marzh në një nivel maksimal prej 1.5%, në varësi të afatit të Huas dhe produktit me të cilin do të ofrohet Huaja. Tarifat e aplikueshme kundrejt huamarrësve për dhënien e kredisë nuk duhet të jenë në total më të larta se niveli maksimal prej 0.5%. 
8. Huadhënësi do ta ofrojë kredinë me një periudhë pa pagesë principali (grace) prej jo më pak se 9 muaj për kreditë për investime dhe me një periudhë pa pagesë principali (grace) prej jo më pak se 6 muaj për kreditë për blerje lënde të parë. 
9. Huadhënësi do ta ofrojë kredinë duke aplikuar penalitete për pagesat e vonuara jo më të larta se penalitetet e përcaktuara në kushtet standarde përkatëse. Huadhënësi nuk do të aplikojë penalitete për shlyerje të parakohshme të kredisë.
10. Termat dhe kushtet e Huas do të përcaktohen në Marrëveshjen e Huas, e cila do të nënshkruhet ndërmjet Huadhënësit dhe Huamarrësit, në përputhje me përmbajtjen e kësaj Marrëveshjeje. Termat dhe kushtet e përcaktuar në Marrëveshjen e Huas, të cilat bien në kundërshtim me këtë Marrëveshje, do të konsiderohen të pavlefshme për të përfituar nga Garancia Shtetërore dhe nuk do të prodhojnë asnjë efekt kundrejt MF-së.
11. Asnjë transferim i të drejtave apo i detyrimeve të Huadhënësit që burojnë nga kjo Marrëveshje ose nga Marrëveshja e Huas nuk mund t’u transferohet palëve të treta pa marrë paraprakisht aprovimin me shkrim të MF-së.

12. Për çdo ndryshim, rinovim apo ristrukturim të Marrëveshjes së Huas, që mund të bëhet në marrëveshjen ndërmjet Huadhënësit dhe Huamarrësit, brenda afatit të përcaktuar në pikën 2 të këtij neni, nuk është i nevojshëm miratimi i MF-së, me kusht që këto ndryshime nuk do të kenë asnjë efekt në të drejtat e Huadhënësit kundrejt MF-së, sipas kushteve të përcaktuara në këtë Marrëveshje. Huadhënësi do të njoftojë me shkrim AMGKP-së për çdo ndryshim, rinovim apo ristrukturim të Marrëveshjes së Huas. 
13. Huadhënësi është përgjegjës që totali i shumës së Vlerës së Garantuar të Huave, të mos tejkalojë Vlerën e Garancisë të lëshuar nga MF-ja në favor të tij, sipas nenit 2 të kësaj Marrëveshjeje. Në asnjë rast, tejkalimi i Vlerës së Garancisë nuk do të përbëjë detyrim për MF-në.
14. Huaja do të quhet e përfunduar dhe nuk do të jetë më objekt i kësaj Marrëveshjeje, vetëm pasi të jetë paguar plotësisht nga Huamarrësi në përputhje me termat dhe kushtet e Marrëveshjes së Huas. Huadhënësi duhet të njoftojë me shkrim AMGKP-në për të gjitha Huat e përfunduara brenda një afati prej 10 (dhjetë) ditësh kalendarike nga data e përfundimit të tyre.
15. Huadhënësi duhet të njoftojë me shkrim AMGKP-në për ndryshimin e administratorit të huamarrësit, në rastet e shitjes, dhurimit, transferimit të kuotave të shoqërisë, me marrjen e njoftimit nga Huamarrësi. Huadhënësi mundëson përfshirjen në kontratën e kredisë të detyrimit të huamarrësit për dërgimin e këtij njoftimi.

Neni 6
Procedurat për kryerjen e pagesave të garancisë


1. Kur Huamarrësi nuk ka mundur të kryejë pagesën e detyrimeve që mbulohen nga Garancia (pagesën e kryegjësë), dhe kur Huadhënësi brenda një periudhë jo më pak se 120 ditëve kalendarike, nga dita e parë e lindjes së detyrimit nga Huamarrësi, sipas skedulit fillestar të shlyerjes së kryegjësë të përcaktuar në Marrëveshjen e Huas, ka ndërmarrë të gjithë hapat e përcaktuar në procedurat dhe politikat e tij të brendshme për ndjekjen e huave të papaguara, atëherë Huadhënësi rezervon të drejtën për t’i dërguar AMGKP-së kërkesën me shkrim për pagesën (“Kërkesa për pagesë”) e detyrimit të papaguar të Huas që mbulohet nga garancia, sipas kësaj Marrëveshjeje.
2. Kërkesa për pagesë që Huadhënësi do t’i drejtojë AMGKP-së duhet të përmbajë:
a) Vlerën e pagesës, të përllogaritur në përputhje me pikën 3 të nenit 2, kopje të Marrëveshjes së Huas, si edhe një përshkrim të detajuar të detyrimeve, duke përcaktuar në mënyrë analitike kryegjënë, interesat e akumuluar, penalitetet dhe çdo detyrim tjetër në zbatim të Marrëveshjes së Huas dhe që është në ngarkim të Huamarrësit, pavarësisht se MF-ja garanton vetëm kryegjënë në masën 70%.
b) Një përshkrim të të gjithë procedurave të ndjekura nga Huadhënësi përgjatë periudhës 120-ditore, në përputhje me legjislacionin në fuqi, për të rikuperuar detyrimet nga Huamarrësi, nga momenti i gjenerimit të detyrimit deri në momentin e dërgimit të Kërkesës për pagesë.
Kërkesa për pagesë duhet të përmbajë një përshkrim të detajuar të të gjitha veprimeve të kryera nga Banka, konkretisht si: tentativa për kontaktimin e huamarrësit, njoftimet drejtuar huamarrësit, procedura ligjore të ndërmarra nga bankat, si kërkesë drejtuar Gjykatës për lëshim urdhri ekzekutimi etj., pra një sërë përpjekjesh nga bankat për vjeljen e detyrimit, para thirrjes së garancisë, përgjatë periudhës 120-ditore.
c) Numrin e llogarisë bankare në të cilin do të kryhet pagesa nga MF-ja.
3. AMGKP-ja, pasi vëren se Kërkesa për pagesë është në përputhje me pikën 2 të këtij neni dhe kushtet që bëjnë të nevojshme paraqitjen e një kërkese të tillë, sipas përcaktimeve të Marrëveshjes së Huas, përcjell pranë MF-së, brenda 15 (pesëmbëdhjetë) ditëve pune nga data e marrjes së Kërkesës për pagesë, njoftimin për pagesë. MF-ja autorizon transfertën e pagesës ose të pagesave për Huadhënësin, brenda 10 (dhjetë) ditëve pune nga data e marrjes së Njoftimit për pagesë nga AMGKP-ja.
Nëse AMGKP-ja e vlerëson të arsyeshme, përpara njoftimit për kryerjen e pagesës dhe brenda afateve të përcaktuara në pikën 3 të këtij neni, mund të kërkojë informacion shtesë ose qartësime nga Huadhënësi.
4. MF-ja nuk ka asnjë detyrim ndaj kërkesave për pagesë, të cilat mund të burojnë nga vjedhja, materializimi i risqeve operacionale të Huadhënësit, ose për çdo arsye tjetër që nuk është në përputhje me këtë Marrëveshje.

Neni 7
 Rikuperimi postpagesës së garancisë

1. Me kryerjen e pagesës së garancisë për ndonjë prej Huave, MF-ja merr në dorëzim menjëherë të gjitha të drejtat dhe mjetet ligjore, në masën e çdo pagese të kryer nga MF-ja, në kuadër të garancisë për këtë Hua, që zotëronte Huadhënësi ndaj Huamarrësit, sipas përcaktimeve të Marrëveshjes së Huas. Këto të drejta dhe mjete ligjore i kalojnë MF-së, së bashku me të drejtat dhe mjetet ligjore që ka në bazë të Marrëveshjes së Mirëkuptimit. 
2. MF-ja, nëpërmjet kësaj marrëveshje, autorizon Huadhënësin që të ndjekë, në emër dhe për llogari të MF-së, të gjitha procedurat e rikuperimit dhe ekzekutimit të detyrimeve, në përputhje me procedurat ligjore dhe praktikat e sektorit bankar, për të gjithë shumën e detyrimit të Huamarrësit. Në çdo rast, Huadhënësi merr përsipër të kryejë të paktën të njëjtat procedura për rikuperimin e detyrimit, ashtu si për detyrimin e vetë Huadhënësit. Huadhënësi është i detyruar të njoftojë menjëherë AMGKP-në për çdo veprim procedural të kryer gjatë procedurës së ekzekutimit vullnetar ose të detyrueshëm, me qëllim që të mos cenohen të drejtat materiale apo procedurale të MF-së. Përjashtimisht, palët, me marrëveshje të veçantë, mund të bien dakord që të heqin dorë nga ndjekja e procedurave për ekzekutimin e detyrimit, në rastet kur vlerësojnë se kostot e këtyre procedurave tejkalojnë masën e të gjithë detyrimit. 
3. Nëse pas 2 (dy) vjetëve nga data e kryerjes së pagesës së garancisë, Huadhënësi nuk ka mundur të rikuperojë detyrimet e Huamarrësit, MF-ja zotëron të drejtën që të ndjekë vetë procedurat ligjore për rikuperimin e detyrimeve në masën e çdo pagese të kryer nga MF-ja, në kuadër të garancisë për këtë Hua, në përputhje me të drejtat dhe mjetet ligjore që ka në bazë të Marrëveshjes së Mirëkuptimit.
4. Nëse pas pagesës së garancisë nga MF-ja për ndonjë prej Huave, Huadhënësi brenda afatit të përcaktuar në pikën 3 të këtij neni rikuperon një pjesë ose të gjithë detyrimin e Huas (duke përfshirë edhe rikuperimin nëpërmjet ekzekutimit të kolateralit, nëse ka një të tillë), që paraprakisht është paguar nga garancia, Huadhënësi brenda një afati prej 15 (pesëmbëdhjetë) ditëve pune duhet të njoftojë me shkrim MF-në, në lidhje me vlerën e rikuperuar, procedurat e rikuperimit, shpenzimet e rikuperimit, si dhe vlerën e interesave dhe kamatave ligjore, që duhet të paguhen dhe çdo detaj tjetër që gjykon të arsyeshëm në lidhje me rikuperimin. 
Menjëherë pas marrjes së njoftimit, MF-ja udhëzon me shkrim Huadhënësin, në lidhje me detajet e pagesës. Afati për kryerjen e pagesës nga Huadhënësi në favor të MF-së do të jetë, si më poshtë:
a) Në rastin kur rikuperimi është në formën e mjeteve monetare (cash), pagesa do të kryhet jo më vonë se 15 (pesëmbëdhjetë) ditë pune nga data e marrjes së instruksioneve me detajet e pagesës nga MF-ja.
 b) Në rastin kur rikuperimi nuk është në formën e mjeteve monetare, pagesa do të kryhet jo më vonë se 15 (pesëmbëdhjetë) ditë pune nga data e konvertimit të rikuperimit në mjete monetare (cash). Konvertimi i rikuperimit në mjete monetare (cash) do të kryhet në përputhje me procedurat dhe politikat e Huadhënësit për këtë qëllim.
5. Vlera që Huadhënësi paguan në favor të MF-së, në rast të rikuperimit të detyrimit të Huamarrësit nga Huadhënësi pas pagesës së garancisë, është e barabartë me vlerën e rikuperuar pasi t’i jenë zbritur shpenzimet për rikuperimin e Huas, dhe ku vlera e mbetur, pasi janë zbritur interesat e papaguar, kamatat ligjore sipas K. Pr. Civile, si dhe shpenzimet ligjore e përmbarimore të kryera nga Huadhënësi, të ndahet ndërmjet Huadhënësit dhe MF-së në raportet përkatësisht prej 30% për huadhënësin dhe 70% për MF-në, me përjashtim të rastit kur rikuperimi është mundësuar nga kolaterali i vënë për kredinë, sipas nenit 5, pika 4, të kësaj Marrëveshjeje. Në këtë rast, Huadhënësi paguan në favor të MF-së vlerën e mbetur, pasi ka mbajtur plotësisht detyrimet e Huamarrësit kundrejt Huadhënësit.
6. Në rast se Huamarrësi, përveç detyrimit që buron nga Huaja nën këtë Marrëveshje Garancie ka edhe detyrime të tjera ndaj Huadhënësit, atëherë ndjekja e detyrimit që buron nga kjo Hua ndiqet njëkohësisht me ndjekjen e detyrimeve të tjera, pa asnjë lloj diskriminimi nga Huadhënësi, pa cenuar rankimin e kredive dhe kushtet e huave dhe të garancive respektive, në përputhje me legjislacionin në fuqi.

Neni 8
Raportimi dhe monitorimi

1. Huadhënësi, çdo të Hënë do të raportojë në formë elektronike pranë AMGKP-së për Huat e aprovuara prej tij në javën paraardhëse, duke përcjellë shumën e disbursuar, skedulin e amortizimit të Huave, Marrëveshjen e Mirëkuptimit origjinale, si edhe kopje të dokumenteve shoqëruese, që vërtetojnë kriteret e kualifikimit të Huamarrësve dhe kriteret për përfitimin e Huas, sipas nenit 3 të kësaj Marrëveshjeje. 
2. Huadhënësi, gjithashtu, do të raportojë në formë elektronike dhe shkresore në bazë mujore pranë AMGKP-së, jo më vonë se 10 (dhjetë) ditë kalendarike nga mbyllja e secilit muaj, ecurinë e shlyerjes së Huas, duke përfshirë në raportim informacion në lidhje me pagesat e kryera të Huas nga Huamarrësi dhe vlerën e mbetur të Huas. 
3. Raportimet në lidhje me këtë nen, si dhe komunikimet për nenet e tjera të kësaj Marrëveshjeje duhet të bëhen në formë elektronike ose me shkrim sipas rasteve të përcaktuara në nenet përkatëse. Ato duhet të dërgohen në adresat e mëposhtme:

Për Ministrinë e Financave:

[Adresa] .......................
Në vëmendje të: .......................

Faks: .......................

Për AMGKP-në:

[Adresa] .......................
Në vëmendje të: .......................

E-mail: .......................
 
Faks: .......................

Për Bankën XXXXXX sh.a.

[Adresa] .......................
Në vëmendje të: .......................

E-mail: .......................
 
Faks: ......................
Neni 9
 Zgjidhja e mosmarrëveshjeve

Çdo mosmarrëveshje, kundërshti apo pretendim që lind nga ose në lidhje me këtë Marrëveshje, apo shkelja, zgjidhja ose pavlefshmëria e saj, do të zgjidhet me mirëkuptim nga palët. Nëse palët nuk arrijnë t’i zgjidhin ato me mirëkuptim, zgjidhja e tyre do t’i nënshtrohet juridiksionit të gjykatës administrative shqiptare. 

Neni 10
Vlefshmëria e dispozitave

Nëse ndonjëra nga dispozitat e kësaj Marrëveshjeje është apo bëhet e pavlefshme, ose në rast se ka ndonjë boshllëk në ndonjë prej dispozitave të kësaj Marrëveshjeje, kjo nuk do të ndikojë në vlefshmërinë e dispozitave të tjera të kësaj Marrëveshjeje.
 
Neni 11
 Hyrja në fuqi dhe efektiviteti

Kjo Marrëveshje Garancie do të hyjë në fuqi, pas nënshkrimit nga palët dhe do të bëhet efektive pas disbursimit të Huas ndërmjet Huadhënësit dhe Huamarrësit.

Neni 12
Nënshkrimi

Palët nënshkruajnë këtë Marrëveshje në 2 kopje origjinale të barasvlershme, në gjuhën shqipe (një kopje për MF-në dhe një kopje për Huadhënësin), në Tiranë, Shqipëri, në datat e përcaktuara në krye të kësaj Marrëveshjeje.

Neni 13
Përfundimi dhe pezullimi i Marrëveshjes

1. Kjo Marrëveshje Garancie do të quhet e përfunduar kur të gjitha detyrimet ndërmjet palëve, të cilat burojnë nga Marrëveshja e Huas dhe kjo Marrëveshje të jenë përmbushur plotësisht, në rast se nuk do të kërkohet përfundimi përpara kohe i saj nga ana e MF-së ose Huadhënësi. Në rast se do të kërkohet përfundimi i kësaj Marrëveshjeje përpara kohe, ky proces nuk do të ndikojë në detyrimet e lindura deri në atë moment.
[bookmark: _Hlk161838840]2. MF-ja mund të pezullojë Marrëveshjen e Garancisë në çdo kohë, duke e njoftuar me shkrim Huadhënësin, në rast se MF-ja vërteton se Huadhënësi ka kryer një shkelje të kësaj Marrëveshjeje, ose është përshirë në një mashtrim, i cili ka ndikim të drejtpërdrejtë te MF-ja;

ANEKSI 1

MARRËVESHJE MIRËKUPTIMI 
(FORMAT TIP)

Bazuar në nenin 38 të ligjit nr. 9665, datë 18.12.2006, “Për huamarrjen shtetërore, borxhin shtetëror dhe garancitë shtetërore të huas në Republikën e Shqipërisë”, të ndryshuar dhe nenin 676, të ligjit nr. 7850, datë 29.7.1994, “Për Kodin Civil të Republikës se Shqipërisë”, i ndryshuar:

[emërtimi i Huamarrësit] bie dakord të nënshkruaj këtë Marrëveshje Mirëkuptimi në datën ____.___.2024, për përcaktimin e të drejtave dhe detyrimeve që lindin nga lëshimi i Garancisë Shtetërore të Huas, sipas Marrëveshjes së Garancisë nr.______, datë ____.____.2024.
Në rast kompensimi të humbjeve nga MF-ja për pagesa që burojnë nga Marrëveshja e Huas, sipas Marrëveshjes së Garancisë cituar në paragrafin e mësipërm [emërtimi i Huamarrësit], në zbatim të ligjit nr. 9665, datë 18.12.2006, “Për huamarrjen shtetërore, borxhin shtetëror dhe garancitë shtetërore të huas në Republikën e Shqipërisë”, të ndryshuar, dhe të Marrëveshjes së Mirëkuptimit, është i detyruar t’i kthejë Ministrisë së Financave shumën që kjo e fundit i ka paguar huadhënësit, në kuadër të Garancisë Shtetërore të Huas, përfshirë dhe të gjitha kostot që mund të lidhen me të. 
Në rast të kundërt [emërtimi i Huamarrësit] është në dijeni dhe pranon shprehimisht se MF-ja ka të drejtën për të ndërmarrë të gjitha masat e përcaktuara në ligjin nr. 9665, datë 18.12.2006, “Për huamarrjen shtetërore, borxhin shtetëror dhe garancitë shtetërore të huas në Republikën e Shqipërisë”, të ndryshuar, si edhe në ligje të tjera në fuqi dhe në Marrëveshjen e Mirëkuptimit, për të përfituar nga [emërtimi i Huamarrësit] çdo pagesë të bërë sipas garancisë, duke përfshirë edhe kostot që lidhen me të, si dhe kthimin e çdo kompensimi të kryer sipas Marrëveshjes së Garancisë, si dhe që Marrëveshja e Mirëkuptimit përbën akt në kuptimin e nenit 510, pika “d” të Kodit të Procedurës Civile, duke u siguruar që të përmbushë elementet e kërkuara nga dispozita e sipërcituar. 

 [Emërtimi i huamarrësit]

C1330 Proceset përfundimtare të përpunimit të tekstileve

C1399 Prodhimi I tekstileve te tjera p.k.t

C1392 Prodhimi I artikjve tekstile të konfeksionuar , pervec veshjeve 

C1391 Prodhimi I tekstileve të tjera , pëlhurave të endura dhe thurura

C1396 Prodhimi I tekstileve të tjera teknike dhe industriale

C1320 Endja e tekstileve

C1413 Konfeksionimi I veshjeve të tjera të jashtme

C1414 Konfeksionimi I veshjeve të brendsheme

C1419 Konfeksionimi I veshjeve të tjera dhe aksesore

C1412 Konfeksionimi I veshjeve të punës

C1411 Konfeksionimi I veshjeve prej lekure

C1439 Konfeksionimi I veshjeve të tjera me thyesa

C1520 Prodhimi I këpucëve 15

Prodhimi i lëkurës dhe 

produketeve prej lëkure

13

14

Përpunimi i tekstileve

Konfeksionimi i veshjeve

Sektorët e ekonomisë sipas MEKI Sektorët e ekonomisë sipas Regjistrit të kredive


